**ประวัติภาควิชา**

มหาวิทยาลัยบูรพามีความตระหนักถึงความสำคัญในการผลิตบัณฑิต ให้เป็นผู้มีความรู้คู่คุณธรรม รองศาสตราจารย์ทัศนีย์ ทานตวณิช คณบดีคณะมนุษยศาสตร์และสังคมศาสตร์ในขณะนั้น ได้นำเสนอ หลักสูตรศาสนาและปรัชญาต่อกรรมการบริหารมหาวิทยาลัย เพื่อปรับเข้ากลางแผนการศึกษาแห่งชาติ ฉบับที่ 8 ในปีการศึกษา 2539 ทบวงมหาวิทยาลัยได้อนุมัติให้เปิดรับนิสิตเอกสาขาศาสนาและปรัชญา ได้ในปีการศึกษา 2541 คณบดีคณะมนุษยศาสตร์และสังคมศาสตร์จึงได้มอบหมายให้รองคณบดีฝ่ายวิชาการรับผิดชอบพิจารณาร่างหลักสูตร ซึ่งการร่างหลักสูตรได้ผ่านรองคณบดี ฝ่ายวิชาการมาหลายท่าน เช่น อาจารย์ธงชัย อรรจนพงศา อาจารย์ฉัฐมา อาษารัฐ และ รองศาสตราจารย์นฤมล ลี้ปิยะชาติ ในปี พ.ศ. 2542 รองศาสตราจารย์สมชาย เดชะพรหมพันธุ์ คณบดีคณะมนุษยศาสตร์และสังคมศาสตร์ได้แต่งตั้งให้ อาจารย์วิชัย กุลษาบาล รับผิดชอบหลักสูตร ร่วมกับ ผู้ช่วยศาสตราจารย์ ดร.สัมฤทธิ์ ยศสมศักดิ์ รองคณบดีฝ่ายวิชาการ ปรับหลักสูตรใหม่และเปิดสอนระดับวิชาโท ในปีการศึกษา 2543 ได้ปรับปรุงแก้ไขหลักสูตรวิชาเอกสาขาศาสนาและปรัชญาร่วมกับรองคณบดีฝ่ายวิชาการ คือ ผู้ช่วยศาสตราจารย์สุกัญญา บูรณเดชาชัย จนเปิดรับนิสิตวิชาเอกสาขาเอกศาสนาและปรัชญารุ่นแรกได้ในภาคต้น ปีการศึกษา 2544 เป็นต้นมา รับนิสิตจำนวน 30 คน และเปิดรับรุ่นที่ 2 ในปีการศึกษา 2545 จำนวน 30 คน ในปี พ.ศ. 2546 ทางคณะมนุษยศาสตร์และสังคมศาสตร์ ได้มีการแต่งตั้งให้   
ผศ. ดร.ชัยยนต์ ประดิษฐศิลป์ อาจารย์ประจำภาควิชารัฐศาสตร์ ให้มาดำรงตำแหน่ง ประธานสาขาวิชาศาสนาและปรัชญา จนกระทั่งปี พ.ศ. 2550 ทางสาขาวิชาได้มีการคัดเลือกให้ ดร. บุญรอด บุญเกิด เข้ามาดำรงตำแหน่ง ประธานสาขาวิชาแทน ปัจจุบันสาขาวิชาศาสนาและปรัชญา ยกสถานภาพจากสาขาวิชา เป็น ภาควิชา เมื่อวันที่ 8 กรกฎาคม พ.ศ. 2551 .โดย ดร.บุญรอด บุญเกิด ได้รับคัดเลือกให้เป็นหัวหน้าภาควิชาศาสนาและปรัชญาเป็นคนแรก ในปี พ.ศ. 2552 ภาควิชาศาสนาและปรัชญา ได้เปิดภาคพิเศษ หลักสูตรศาสนาและปรัชญาเพื่อเปิดโอกาสให้แก่นิสิตได้เข้ามาศึกษาหาความรู้ และนำไปประกอบอาชีพ นอกจากนี้ทางภาควิชายังได้เตรียมร่างหลักสูตรปริญญามหาบัณฑิต สาขาปรัชญา เพื่อเปิดรับนิสิตที่มีความสนใจได้เข้ามาศึกษา ทางด้านปรัชญาต่อไป

ปัจจุบันภาควิชาศาสนาและปรัชญา มีการเปิดสอนในหลักสูตรปริญญาตรี สาขาศาสนาและปรัชญา จำนวน 1 หลักสูตร และหลักสูตรปริญญาโท สาขาศาสนาและปรัชญา จำนวน 1 หลักสูตร